OPDATERET: Pigen er fundet i god behold

----------------------------------------------

Sådan skrev vi tidligere på aftenen:

Politiet måtte tirsdag aften indsætte en varmesøgende helikopter fra Forsvaret i deres eftersøgning af 14-årige Maja fra Odense. Hun har været forsvundet siden tirsdag morgen, hvor hun blev afleveret foran Enghaveskolen i Bolbro. Også flere beboere fra bydelen Bolbro hjalp tirsdag aften til med eftersøgningen.

Politiet har kun fået enkelte henvendelser om pigen, og man er ikke blevet klogere på, hvor hun kan være henne, fortæller vagtchef Anders Furbo Therkelsen.

- Vi har ikke ret meget at gå efter på nuværende tidspunkt, fortæller han.

Det særlige ved Maja er, at hun er autist og ikke kan klare sig selv.

Maja bliver hver morgen kørt i taxa fra hendes hjem og til skolen, hvor hun bliver sat af klokken 8.30. Herefter bliver hun hentet af en lærer, der følger hende ind i klasseværelset.

Men tirsdag morgen går noget galt, fortæller Jørgen Schoop, der er skoleleder på Enghaveskolen.

- Af en eller anden grund er det en afløser, som ikke kender vores procedurer, der kører hende hen til skolen. Den ankommer først til skolen klokken 9.08, og på det tidspunkt tror personalet ikke, at hun dukker op. Hun har lige haft nogle fraværsdage, så det var der ikke noget mærkeligt i, fortæller han.

Taxachaufføren ved ikke, at Maja ikke må sættes af uden opsyn. Hun skal altid hentes af personalet, da hun ellers kan finde på at gå et andet sted hen. Det var da også, hvad der skete tirsdag morgen, og hun har ikke været set siden.

- Det er dybt ulykkeligt, og vi er meget berørte af det, selvom ansvaret ikke ligger hos os, fortæller Jørgen Schoop.